Štatút rady školy pri Materskej škole Paňovce


V súlade so zákonom č. 321/2025 Z.z. o školskej správe a o zmene a doplnení niektorých
zákonov sa vydáva tento štatút rady školy.

Článok I.
Základné ustanovenia 
1. Rada školy sa ustanovuje pri Materskej škole, Paňovce 96 (ďalej len „rada školy“) na svojom ustanovujúcom zasadnutí podľa zákona č.321/2025 Z.z. o školskej správe a o zmene a doplnení niektorých zákonov. 
2. Sídlo rady školy je zhodné so sídlom školy, pri ktorej je zriadená. 

Článok II.
Funkcia, pôsobnosť a poslanie rady školy
1. Rada školy je samosprávny orgán školy, ktorý vyjadruje a presadzuje verejné záujmy, záujmy detí, žiakov, ich zákonných zástupcov a zamestnancov školy.
2. Rada školy plní funkciu verejnej kontroly prerokúvaním otázok týkajúcich sa vykonávania hlavnej činnosti školy a práce vedúcich zamestnancov tejto školy z pohľadu školskej problematiky.
3. Funkčné obdobie rady školy je v zmysle § 17 ods. 1 zákona č. 321/2025 Z. z. štyri roky a začína plynúť dňom jej ustanovujúceho zasadnutia.

Článok III.
Činnosť rady školy
1. Rada školy sa vyjadruje ku všetkým závažným skutočnostiam, ktoré sa vzťahujú k práci a pôsobeniu školy v oblasti výchovy a vzdelávania.
2. Rada školy najmä prerokúva:
a) školský poriadok,
b) školský vzdelávací program,
c) iné dôležité dokumenty a skutočnosti, ktoré sa týkajú činnosti školy.

3. Rada školy pred výberovom konaní na obsadenie funkcie riaditeľa školy určí členov výberovej komisie v súlade s §11 ods. a) až e) zákona č. 321/2025 Z. z. Výberová komisia vo výberovom konaní na obsadenie funkcie riaditeľa školy:
a) posúdi predložené podklady jednotlivých uchádzačov a tajným hlasovaním určí poradie uchádzačov výberového konania. Na platné uznesenie vo veci vymenovania alebo odvolania riaditeľa školy je potrebný nadpolovičný počet hlasov všetkých členov výberovej komisie.
b) odovzdá bezodkladne (do 3 pracovných dní) uznesenie z výberového konania zriaďovateľovi školy a poradie uchádzačov, podpísané predsedom výberovej komisie a výsledky volieb zverejní na webovom sídle školy.

Článok IV.

Zloženie rady školy
1. Rada školy má 5 členov.
2. Členmi rady školy sú:
a) dvaja delegovaní zástupcovia zriaďovateľa
b) jeden zvolený zákonný zástupca detí
c) dvaja zvolení zástupcovia zamestnancov školy (1 pedagogický zástupca, 1 nepedagogický zástupca).

Článok V.

Spôsob voľby členov rady školy
1.  Voľby do rady školy vyhlasuje zriaďovateľ najneskôr 30 dní pred dňom skončenia funkčného obdobia rady školy. Voľby do rady školy sa vyhlasujú pre každú kategóriu voličov. Vyhlásenie volieb sa zverejňuje najmä na webovom sídle školy. Voľby do rady školy organizačne zabezpečuje riaditeľ na základe písomného poverenia zriaďovateľa.
2. Voľba zákonného zástupcu detí do rady školy sa uskutočňuje tajným hlasovaním rodičov detí navštevujúcich MŠ. Obaja zákonní zástupcovia majú spoločne jeden hlas bez ohľadu na skutočnosť, či sú manželmi; ak školu navštevuje viac ich detí, za každé dieťa majú spoločne jeden hlas. Každý hlasujúci vyznačí krúžkovaním zvoleného kandidáta na hlasovacom lístku. Hlasovací lístok je platný, ak na ňom volič vyznačí 1 kandidáta.
3. Voľba zamestnancov školy do rady školy sa uskutočňuje tajným hlasovaním všetkých zamestnancov. Každý hlasujúci vyznačí krúžkovaním zvoleného kandidáta na hlasovacom lístku. Hlasovací lístok je platný, ak na ňom volič vyznačí 1 kandidáta.
4. Voľby do rady školy možno pre príslušnú kategóriu voličov uskutočniť, ak je v mieste ich konania prítomná nadpolovičná väčšina príslušnej kategórie voličov. Inak zriaďovateľ vyhlási za príslušnú kategóriu voličov opakované voľby.
5. Zoznam kandidátov vo voľbách do rady školy za príslušnú kategóriu voličov zostavuje predseda rady školy. Do zoznamu kandidátov možno zapísať len osobu, ktorá na zápis do zoznamu udelila písomný súhlas a navrhol ju najmenej jeden volič z príslušnej kategórie voličov.
6. Do rady školy sú zvolení zástupcovia príslušnej kategórie voličov, ktorí podľa počtu príslušných členov rady školy určeného zriaďovateľom získali najvyšší počet hlasov. Pri rovnosti hlasov sa poradie určí verejným žrebovaním.
7. Predseda rady školy vyhotoví o vykonaní volieb do rady školy zápisnicu, ktorá obsahuje náležitosti podľa § 21 ods. 4 zákona č. 321/2025 Z.z. Obsahuje:
a) dátum a čas začiatku a konca volieb do rady školy a ich prerušenia, 
b) celkový počet voličov príslušnej kategórie voličov, 
c) počet voličov, ktorým boli vydané hlasovacie lístky, 
d) počet odovzdaných hlasovacích lístkov, 
e) počet platných hlasovacích lístkov, 
f) počet platných hlasov pre jednotlivých kandidátov, 
g) zoznam zvolených kandidátov v rozsahu meno, priezvisko a označenie kategórie voličov, 
h) meno, priezvisko a podpis predsedu rady školy a overovateľa.
8. Prílohou zápisnice o vykonaní volieb do rady školy je dokumentácia za jednotlivé kategórie voličov vrátane prezenčných listín; ak zápisnica obsahuje osobné údaje, zverejňujú sa v rozsahu meno a priezvisko. Predseda rady školy zabezpečí zverejnenie zápisnice do troch pracovných dní od vykonania volieb do rady školy za poslednú kategóriu voličov najmä na webovom sídle školy.
9. Členom rady školy nemôžu byť:
a) riaditeľ školy, pri ktorej je rada školy zriadená, ani jeho štatutárny zástupca,
b) štatutárni zástupcovia zriaďovateľa školy.
10. Na čele rady školy je predseda rady školy.
11. Predsedu, ako aj podpredsedu rady školy, volia členovia rady školy zo svojich radov tajným hlasovaním.	
12. Členstvo v rade školy zaniká:
a) uplynutím funkčného obdobia rady školy,
b) vzdaním sa členstva,
c) ustanovením do funkcie, ktorá je nezlučiteľná s členstvom v rade školy,
d) skončením pracovnoprávneho vzťahu so školou, ak ide o člena zvoleného za kategóriu zamestnancov; to platí, aj ak skončenie pracovnoprávneho vzťahu bolo rozhodnutím súdu vyhlásené za neplatné,
e) dňom, kedy dieťa zvoleného zástupcu zákonných zástupcov prestane byť dieťaťom alebo žiakom školy,
f) skončením výkonu funkcie predsedu školského parlamentu,
g) odvolaním,
h) obmedzením spôsobilosti na právne úkony,
i) smrťou alebo vyhlásením za mŕtveho,
j) výmazom školy z registra alebo zrušením príslušnej organizačnej zložky.
13. Člen rady školy sa môže vzdať členstva písomným oznámením, ktoré doručuje zriaďovateľovi. Členstvo v rade školy zaniká dňom jeho doručenia, ak v ňom nie je uvedený neskorší dátum vzdania sa členstva.
14. Predseda rady školy alebo podpredseda rady školy sa môže vzdať svojej funkcie písomným oznámením, ktoré doručuje zriaďovateľovi. Výkon funkcie predsedu rady školy alebo podpredsedu rady školy zaniká dňom jeho doručenia, ak v ňom nie je uvedený neskorší datum vzdania sa funkcie.

Článok VI.

Pravidlá rokovania rady školy
1. Rada školy na svojom prvom zasadnutí volí zo svojich členov predsedu rady školy a podpredsedu rady školy tajným hlasovaním. Podpredseda rady školy je člen rady školy, ktorý pri riadnom hlasovaní získal druhý najvyšší počet hlasov.
2. Predsedu a podpredsedu rady školy volia členovia rady školy nadpolovičnou väčšinou hlasov prítomných členov rady školy.
3. Rada školy je uznášaniaschopná, ak je na jej zasadnutí prítomná nadpolovičná väčšina všetkých jej členov.
4. Predseda rady školy vyhotoví o vykonaní volieb do rady školy zápisnicu, ktorá obsahuje náležitosti podľa § 21 ods.4  a zabezpečí zverejnenie zápisnice do troch pracovných dní od vykonania volieb do rady školy za poslednú kategóriu voličov na webovom sídle materskej školy.
5. Predsedu rady školy rada školy odvolá, ak
a) bol právoplatne odsúdený za úmyselný trestný čin,
b) o to sám požiada.
6. Predsedu rady školy môže rada školy odvolať, ak
a) nie je schopný podľa lekárskeho posudku zo zdravotných dôvodov vykonávať túto funkciu dlhšie ako šesť mesiacov,
b) koná v rozpore s ustanovením zákona č.321/2025 Z.z. alebo štatútom rady školy.
7. Rada školy zasadá podľa potreby, najmenej však 2x ročne. Zasadnutie rady školy zvoláva predseda rady školy a zasiela pozvánky v elektrinickej forme všetkým členom rady školy najneskôr 7dní pred zasadnutím.
8.  Zmeny v štatúte rady školy je možné vykonať formou dodatku na zasadnutí rady školy, na odsúhlasenie ktorého je potrebný 2/3 počet hlasov všetkých členov rady školy.

Článok VII.

Práva a povinnosti člena rady školy
1. Člen má právo:
a) navrhovať kandidátov na funkciu predsedu a podpredsedu rady školy,
b) voliť a byť volený do funkcie predsedu a podpredsedu rady školy,
c) byť informovaný o všetkých skutočnostiach, ktoré sú predmetom rokovania rady školy v lehote 3 kalendárnych dní pred zasadnutím rady školy a slobodne sa k nim vyjadrovať,
d) hlasovať ku všetkým uzneseniam rady školy,
e) predkladať na rokovanie rady školy vlastné návrhy, námety prípadne materiály
2. Člen rady školy je povinný sa zúčastňovať jej zasadnutí. Neospravedlnená neúčasť na troch po sebe nasledujúcich zasadnutiach sa hodnotí ako nezáujem o výkon funkcie a neplnenie povinností člena rady školy podľa tohoto štatútu. Rada školy túto skutočnosť oznámi zákonným zástupcom, zamestnancom školy alebo zriaďovateľovi, za ktorých bol člen rady školy volený alebo delegovaný, ktorí ho môžu odvolať.
3. Člen rady školy je povinný zabezpečiť ochranu osobných údajov chránených všeobecne záväznými právnym predpismi.
4. Člen rady školy má povinnosť oznámiť rade školy všetky skutočnosti, ktoré môžu ovplyvniť jeho členstvo (zánik členstva, pozastavenie členstva v prípade výberového konania na obsadenie funkcie riaditeľa školy) v rade školy.


Článok VIII.

Povinnosti predsedu a podpredsedu rady školy
1. Predseda rady školy je štatutárnym orgánom, ktorý riadi činnosť rady školy a koná v jej mene. Nerozhoduje o všetkých záležitostiach rady školy samostatne, vždy len spoločne s ostatnými členmi RŠ.
2. Za predsedu rady školy môže byť zvolená fyzická osoba, ktorá je spôsobilá na právne úkony a je bezúhonná.
3. Predsedu rady školy môže rada školy odvolať nadpolovičnou väčšinou hlasov všetkých členov, ak si neplní povinnosti vyplývajúce mu zo štatútu, alebo ak nie je schopný zo zdravotných dôvodov vykonávať túto funkciu.
4. V prípade, že predseda rady školy nemôže vykonávať svoje práva a povinnosti v zmysle tohto štatútu, preberá ich podpredseda, pričom predseda mu poskytne potrebnú súčinnosť.
5. Predsedu zastupuje v plnom rozsahu jeho práv a povinností podpredseda.
6. Predseda rady školy predloží na najbližšom zasadaní po ustanovení rady školy návrh štatútu rady školy na schválenie.
7. Predseda rady školy zvoláva, pripravuje a riadi schôdze rady školy.
8. Predseda rady školy zvolá radu školy najneskôr do 15 dní, ak o to požiada tretina členov rady školy, riaditeľ školy, štvrtina zamestnancov školy alebo zriaďovateľ školy.
9. Predseda rady školy je predsedom výberovej komisie na obsadenie funkcie riaditeľa školy.
10.  Predseda rady školy zostavuje zoznam kandidátov vo voľbách do rady školy za príslušnú kategóriu voličov na základe volieb vyhlásených zriaďovateľom, vyhotoví zápisnicu o vykonaní volieb do rady školy a zabezpečí zverejnenie zápisnice do troch pracovných dní od vykonania volieb do rady školy za poslednú kategóriu voličov najmä na webovom sídle školy podľa § 21 ods. 1, 4 a 5 zákona č. 321/2025 Z. z.
11. Predseda rady školy doručuje písomný záznam o odvolaní člena rady školy zriaďovateľovi.
12. Ak bol predseda rady školy alebo podpredseda rady školy odvolaný z tejto funkcie alebo ak sa jej vzdal, ostáva členom rady školy za príslušnú kategóriu voličov a členovia rady školy bezodkladne zvolia nového predsedu rady školy alebo podpredsedu rady školy.
13. Členstvo v rade školy sa pozastavuje dňom, kedy člen rady školy podal žiadosť o zaradenie do výberového konania na funkciu riaditeľa príslušnej školy. Členstvo v rade školy sa pozastavuje až do vyhlásenia výsledkov výberového konania.
14. Členstvo v rade školy sa pozastavuje na čas, kedy je člen rady školy poverený zastupovaním riaditeľa.
15. Ak sa členstvo v rade školy pozastavilo predsedovi rady školy aj podpredsedovi rady školy, v deň pozastavenia členstva poverí rada školy iného člena výkonom funkcie predsedu rady školy do konca pozastavenia členstva predsedu rady školy alebo podpredsedu rady školy.

Článok IX.

Vedenie dokumentácie zo zasadnutia rady školy a spôsob a miesto jej uloženia 
1. Z každého zasadnutia sa vyhotovuje zápisnica a prezenčná listina.
2. Uvedené dokumenty sa uchovávajú v riaditeľni materskej školy.
3. Zápisnica zo zasadnutia sa zverejňuje na webovom sídle školy. 
4. Dokumentácia z volieb do rady školy sa taktiež uchováva v riaditeľni materskej školy.

Článok X.

Vzťahy rady školy k orgánom miestnej štátnej správy
1. Predseda rady školy informuje riaditeľa školy o pláne zasadnutí na príslušný kalendárny rok.
2. Riaditeľ školy v súlade s plánom zasadnutí predkladá rade školy príslušné materiály a to spravidla v písomnej forme a v požadovanom množstve.

Článok XI.

Hospodárenie rady školy
1. Rada školy zabezpečuje svoju činnosť z prostriedkov rozpočtu školy na tento účel určenými.
2. Rada školy nemá vlastný majetok.
3. Finančnú úhradu nákladov na ustanovenie a činnosť rady školu zabezpečí zriaďovateľ.



Článok XII.

Ochrana osobných údajov
Pri zverejňovaní správ a informácií je každý člen rady školy povinný dbať na dodržiavanie ustanovení zákona č. 428/2002 o ochrane osobných údajov a ďalších údajov chránených všeobecne záväznými predpismi.
Tento štatút bol prerokovaný a chválený na zasadnutí rady školy dňa 04.09.2026 a od tohoto dňa nadobúda účinnosť.



V Paňovciach, dňa 04.09.2026                                             ………………………....
                                                                                                 Mgr. Štefánia Žigová
                                                                                               predsedníčka rady školy
